
[bookmark: _GoBack]ИЗВЕШТАЈ ЗАШТИТНИКА ГРАЂАНА НАКОН СПРОВЕДЕНОГ ПОСТУПКА ПО          СОПСТВЕНОЈ ИНИЦИЈАТИВИ СА ПРЕПОРУКАМА


Заштитник грађана је дана 11. јануара 2023. године из медија дошао до сазнања да je корисник Геронтолошког центра Београд - Дома Бежанијска коса (… година) усмртио другог корисника смештеног у овој установи социјалне заштите (… година), а истрага надлежних органа, коју спроводе полиција и надлежно тужилаштво, је у току, како би се утврдиле чињенице услед којих је дошло до несрећног случаја. Према наводима медија, Министарство за рад, запошљавање, борачка и социјална питања је обавештено о случају и спровешће инспекцијски надзор над радом поменуте установе социјалне заштите за смештај корисника, како би, у складу са својим надлежностима, утврдило да ли је било повреда радних процедура међу запосленима.

Како би Заштитник грађана испитао поступање надлежнoг органа и установе у овом случају покренут је испитни поступак оцене правилности и законитости рада Министарства за рад, запошљавање, борачка и социјална питања и затражено да обавести Заштитника грађана о свим релевантним чињеницама и околностима везаним за ове наводе, укључујући информацију које све мере је Министарство предузело у вези са овим случајем, који су налази спроведеног инспекцијског надзора, да ли је раније било пријава инцидентних ситуација и насиља у вези са поменутим корисницима Геронтолошког центра Београд - Дома Бежанијска коса и, евентуално, које мере Министарство планира да предузме у сарадњи са другим надлежним органима у случају утврђивања одговорности за пропусте у раду, са копијом релевантне документације. Заштитник грађана је у вези са овим случјем покренуо и испитне поступке оцене правилности и законитости рада Центра за социјални рад Стара Пазова, Геронтолошког центра Београд, РЈ Дом ,,Бежанијска коса“, Београд – Земун и затражио информације од Републичког фонда за здравствено осигурање – Дирекције.


                                                                                       ***
Из изјашњења Министарства  за рад, запошљавање, борачка и социјална питања[footnoteRef:1] произилази следеће: [1:  Акт Министарства  за рад, запошљавање, борачка и социјална питања бр. 551-00-…/2023-19] 


Инспекција социјалне заштите је дана 11. 01. 2023. године, одмах по пријему обавештења о инцидентном догађају, односно сазнања да је у Геронтолошком центру Београд Дому Бежанијска коса дошло до инцидентног догађаја са смртним исходом корисника смештеног у овој установи, покренула поступак ванредног инспекцијског надзора,   у Установи Геронтолошки центар Београд, РЈ Дом ”Бежанијска коса”, Беотрад — Земун, Марије Бурсаћ бр. 49, дана 10. 02. 2023. године. Теренски инспекцијски надзор је започет дана 11. јануара 2023. године и завршен истог дана у поменутој Установи, док је канцеларијски инспекцијски надзор започет дана 11. јануара 2023. године и завршен дана 12. јануара 2023. године. Током вршења ванредног теренског инспекцијског надзора инспектори социјалне заштите извршили су непосредан увид у просторије РЈ Бежанијска коса, одељења Б2 стационара, у коме се налазе собе за превентивну изолацију Б2/111 и Б2/112, у којима су боравили корисници АА и ББ и где се инцидент догодио.
Заштитнику грађана је достављен и Записник о ванредном инспекцијском надзору број: 551-00- …/2023 -19 од 12. 01. 2023.године састављен дана 12. 01. 2023. године у предмету вршења ванредног инспекцијског надзора у Установи Геронтолошки центар Београд, РЈ Дом “Бежанијска коса”, Београд Земун, Марије Бурсаћ бр. 49 (у даљем тексту: Установа), који је реализован дана 11. 01. 2023. године, из којег произилази да је утврђено следеће чињенично стање:

 Током ванредног инспекцијског надзора, који је извршен као самосталан и ненајављен, утврђено је да је дана 10. 01. 2023. године око 22 часа дошло до инцидента на одељењу Б2 стационара у соби за превентивну изолацију (корисничка соба број Б2/ 111) у којој је боравио корисник ББ. Том приликом је корисник АА физички насрнуо на корисника ББ ударајући га својим мобилним телефоном у пределу главе. Неговатељица ВВ, која је те вечери била дежурна, чула је запомагање из собе Б2/ 111, те када је утрчала у собу затекла је корисника АА како физички насрће на корисника ББ који је био беспомоћан и није пружао отпор, с обзиром да се радило о непокретном кориснику који се у изолацији налазио након повратка са болничког лечења. Како неговатељица није успела да одвоји кориснике, позвала је у помоћ медицинску сестру ГГ и радника обезбеђења ДД. Након што су одвојили кориснике ДД је држао корисника АА док је медицинска сестра пружила прву помоћ кориснику ББ.
Убрзо је дошао и радник обезбеђења ЂЂ који је помогао у смиривању корисника АА. Одмах је позвана полиција као и Хитна помоћ која је констатовала смрт корисника ББ.
О инцидентној ситуацији обавештен је и директор установе Геронтолошки центар Београд, заменица директора, као и руководилац засебног домског објекта. Убрзо након тога стигла је и екипа за увиђај ПС у Булевару Деспота Стефана у Београду. Корисник АА. је у пратњи полицијских службеника колима хитне помоћи транспортован у …, након чега је одведен у ПС у Булевару Деспота Стефана у Београду. О инцидентном догађају обавештени су и сродници корисника, ресорно министарство као и надлежни центри за социјални рад.

По наводима стручног тима РЈ Бежанијска коса, корисници АА и ББ нису се од
раније познавали нити су у Дому остварили било какав контакт, имајући у виду да је корисник АА био на смештају од 09. 01. 2023. године, а да се ББ налазио у изолацији након повратка са хоспитализације и да је био у лошем здравственом стању и непокретан.

Увидом у извод из свеске примопредаје РЈ Бежанијска коса у периоду од 09. 01. 2023. до 11. 01. 2023. године утврђено је да су запослени поред вршења неге и пружања других услуга корйсницима, редовно обилазили кориснике у превентивној изолацији АА и ББ, те да је вечери када се десио инцидент последњи забележени обилазак корисника био у 21:45 часова.

…

Инспекција социјалне заштите је утврдила да напред наведени налаз од 11. 01. 2022. године није достављен уз захтев за смештај корисника Центру за социјални рад, као упутном органу, као ни ГЦ Београд приликом остваривања права на смештај и доношења одлуке о пријему. Такође је утврђено да се наведени здравствени налаз од 11. 01. 2022. године битно разликује од налаза који је достављен уз захтев за смештај (…), те да утврђено здравствено стање корисника од 11. 01. 2022. године представља контраиндикацију за смештај корисника у установе за одрасле и старије, и да на основу таквог здравственог стања корисник не би могао бити смештен у наведену установу, да је такав налаз приликом смештаја био достављен центру за социјални рад и установи за смештај.

…

Заштитник грађана је, након увида у достављене информације, од Министарства за рад, запошљавање, борачка и социјална питања затражио да овом органу достави копију комплетне документације која је прегледана у инспекцијском надзору контроле законитости рада Установе, спроведеном од стране инспектора социјалне заштите, поводом инцидентне ситуације која се догодила у РЈ Дом „Бежанијска коса", у складу са списком прегледане документације садржаним у Записнику о ванредном инспекцијском надзору од 12. јануара 2023. године.
Осим наведеног, Заштитник грађана је изразио потребу да Министарство за рад, запошљавање, борачка и социјална питања — инспекција социјалне изврши ванредни инспекцијски надзор контроле законитости рада Дома за смештај одраслих и старијих „Дома Арија“ Земун, са посебним освртом на досије корисника АА и комплетну медицинску документацију овог корисника и да о резултатутма надзора обавести Заштитника грађана.

…

Министарство  за рад, запошљавање, борачка и социјална питања[footnoteRef:2] је Заштитнику грађана доставило копију тражене документације на основу које је сачињен Записник инспекције социјалне заштите у предмету вршења ванредног инспекцијског надзора у Установи Геронтолошки центар Београд, РЈ Дом ”Бежанијска коса”, Београд — Земун, Марије Бурсаћ бр. 49, као и следеће информације: [2:  Акт Министарства  за рад, запошљавање, борачка и социјална питања бр. 551-00-…/2023-19 од 1. марта 2023. године, који је Заштитнику грађана достављен 7. марта 2023. године] 


…


Заштитник грађана је, на основу члана ЗЗ. става 4. Закона о Заштитнику грађана донео закључак о покретању испитног поступка оцене законитости и правилности рада Центра за социјални рад Стара Пазова, извршио непосредан надзор над његовим радом у вези са овим случајем, дана 20. фебруара 2023. године и, између осталих, дошао до следећих информација[footnoteRef:3]: [3:  Службена белешка Заштитника грађана о извршеном надзору у оквиру испитног поступка контроле правилности и законитости рада ЦСР Стара Пазова, бр. 324-13-458/23, дел. бр. 3957 од 22. 02. 2023. године] 


…

С обзиром на наведено, Заштитник грађана је, на основу члана ЗЗ. става 4. Закона о Заштитнику грађана донео закључак о покретању испитног поступка оцене законитости и правилности рада Геронтолошког центра Београд — Дома Бежанијска коса и извршио непосредан надзор над радом поменуте Установе у вези са овим случајем, дана 28. фебруара 2023. године.

…


                                                                                      ***

На захтев Заштитника грађана Геронтолошки центар Београд је овом органу доставио[footnoteRef:4] електронским путем интерне акте ове Установе којима је прописана процедура пријема корисника у Установу и документација потребна за пријем корисника, реч је о: Процедурама за рад Комисије за пријем корисника[footnoteRef:5], Процедурама о допуни процедуре за рад Комисије за пријем корисника[footnoteRef:6], Процедурама за почетак коришћења услуга социјалне заштите[footnoteRef:7], Правилнику о коришћењу услуге домског смештаја[footnoteRef:8], Правилнику о измени и допуни Правилника о коришћењу услуге домског смештаја бр. 03061-1777 од 15. јула 2013. године [footnoteRef:9] Геронтолошког центра Београд. [4:  Мејл Геронтолошког центра Београд од 1. марта 2023. године уз пропратни акт ове Установе бр. 03064-… од 1. марта 2023. године]  [5:  Интерни акт Геронтолошког центра Београд бр. 03061-1819 од 21. јула 2020. године]  [6:  Интерни акт Геронтолошког центра Београд бр. 03064-912 од 14. априла 2022. године]  [7:  Интерни акт Геронтолошког центра Београд бр. 03061-1854/5 од 28. априла 2016. године]  [8:  Интерни акт Геронтолошког центра Београд бр. 03061-1777 од 15. јула 2013. године]  [9:  Интерни акт Геронтолошког центра Београд бр. 04073-576/11 од 13. марта 2020. године
] 


У Процедурама за рад Комисије за пријем корисника је, између осталог, прописано да Комисију за пријем корисника именује директор посебним решењем, а чине је социјални радник, доктор медицине, дипл. правник, психолог и друга лица која одреди директор. Комисија за пријем разматра захтеве почев од формалних (комплетност документације, рокови важења и др.) до материјално-правних које процењује сваки члан Комисије понаособ из домена своје струке, а на основу компетенција, стручности, знања, искуства и вештина у циљу доношења одлуке. Процедурама за почетак коришћења услуге социјалне заштите, чланом 2. и Правилником о коришћењу услуге домског смештаја је, чланом 4., је прописано да се пријем корисника врши упућивањем од стране центра за социјални рад, а центар за социјални рад Установи доставља, између осталог, фотокопију здравствене књижице и лекарско уверење са налазом психијатра.

У Правилнику о коришћењу услуге домског смештаја је у члану 15. прописано да кориснику престаје смештај: на захтев самог корисника; када стручни тим Установе оцени да се стање или понашање корисника изменило тако да за његов даљи смештај у Установи нема услова, да је дошло до пада психофизичких способности корисника до те мере да угрожавају његов живот или безбедност других корисника у дому или да постоји неприлагођеност колективним условима живота (у овом случају кориснику не може да престане смештај пре постизања споразума са упутним органом о примени одговарајућег облика заштите, а приликом процедуре за прекид смештаја, надлежном центру за социјални рад се доставља извештај о кориснику за којег се жели прекинути смештај, са образложењем разлога за прекид и доказом да су исцрпљене све друге мере у заштити корисника); у случају неплаћања трошкова смештаја, а у складу са потписаним Уговором о смештају; у случају непоштовања Одлуке о кућном реду Установе; у случају смрти.


***

 На основу свега напред наведеног, Заштитник грађана је утврдио следеће:

Надлежни органи – Центар за социјални рад Стара Пазова и Геронтолошки центар Београд - РЈ Бежанијска коса пре пријема корисника АА у ову Установу за смештај одраслих и старијих нису имали сазнања о стварном здравственом стању корисника АА, стога што ни корисник ни његов син нису доставили сву релевантну медицинску документацију, укључујући налаз лекара специјалисте неурологије са ВМА, Одељења за неурологију, клиника неурофизиологије од 11. 01. 2022. године. Поменути налаз је достављен Дому Бежанијска коса тек након пријема АА у ову Установу, што је потврђено током ванредног инспекцијског надзора инспекције социјалне заштите, а у вези са контролом законитости рада Установе и поступања у складу са важећим прописима и интерним процедурама поводом инцидентне ситуације која се у њој догодила.
Наведени налаз лекара  од 11. 01. 2022. године се битно разликује од налаза који је достављен уз захтев за смештај корисника АА (Налаз лекара специјалисте Војномедицинске академије, Одељења за ментално здравље и војну психологију од 12. 07. 2022. године), a утврђено здравствено стање корисника од 11. 01. 2022. године представља контраиндикацију за смештај корисника у установе за одрасле и старије, и на основу таквог здравственог стања корисник не би могао бити смештен у наведену установу, да је такав налаз приликом смештаја био достављен центру за социјални рад и установи за смештај.

Корисниик АА се пре смештаја у установу Геронтолошки центар Београд, РЈ Бежанијска коса, налазио на смештају у приватном дому за смештај одраслих и старијих ”Дом Арија“, Земун од 4. 02. 2022. године па до 9. 01. 2023. године, када се иселио на лични захтев уз наводе да одлази код ћерке која ће бринути о њему, али је истог дана 09. 01. 2023. године започео смештај у Геронтолошком центру Београд. У пријемној процени “Дома Арија” од 4. 02. 2022. године наводи се да је корисник АА пре смештаја лечен од ковида на ВМА, болница "Карабурма". Према наводима његовог сина, АА је … пацијент, имао је …, а болује и од … и да уз терапију коју редовно пије и редовне прегледе лекара специјалисте није имао погоршање здравственог стања. У пријемној процени за корисника АА од 4. 02. 2022, приликом пријема у овај дом је наведено да корисник доноси са собом сву потребни личну и медицинску документацију. Дакле, подаци о здравственом стању АА који су саопштени Дому за старе “Дом Арија” Земун, нису били познати Центру за социјални рад Стара Пазова приликом почетне процене корисника АА као ни Геронтолошком центру Београд приликом пријема корисника АА.

Приликом ванредног инспекцијског надзора над радом Геронтолошког центра Београд – РЈ "Бежанијска коса", који је извршен у јануару 2023. године, инспекција социјалне заштите Министарства за рад, запошљавање, борачка и социјална питања је пропустила да утврди да приликом пријема корисника АА у Геронтолошки центар Београд није поднета потпуна и уредна документација, односно да је ова Установа примила  корисника АА на основу непотпуне медицинске документације - без лекарског уверења о здравственом стању које се захтева на основу интерног акта Геронтолошког центра (Члан 2. Процедура за почетак коришћења услуге социјалне заштите и члан 4. Правилника о коришћењу услуге домског смештаја) и као што је то наведено на интернет сајту Геронтолошког центра Београд, међу документацијом која је неопходна за пријем корисника.

Даље, Комисија за пријем корисника Геронтолошког центра Београд, приликом одлучивања о пријему корисника АА у ову Установу није посветила дужну пажњу приликом разматрања достављене медицинске документације за овог корисника.  Увидом у медицинску документацију на основу које је извршен пријем корисника АА у Геронтолошки центар Београд, могли смо да уочимо да су извешетаји лекара специјалисте психијатрије и интернисте (…), уважени иако су сачињени на основу информација које је лекар одговарајуће струке добио од сина корисника и корисника лично, иако медицинска документација која се садржински заснива претежно на изјави заинтересованих учесника не би требало да буде  довољна за оцену испуњености услова за смештај у Геронтолошки центар Београд.


Инспекција социјалне заштите је приликом вршења инспекцијског надзора над радом  Дома за старе ”Дом Арија“ пропустила да изврши надзор на околност да ли је Дом уредно водио документацију о кориснику АА за време његовог боравка у овом дому, а што је Заштитник грађана затражио. Ово је посебно значајно када се има у виду да је ”Дом Арија“ имао сазнања о томе да је корисник … пацијент, да је имао … и да болује од …, да је у Отпусном писму … наведена терапија коју је АА користио при пријему у болницу, као и терапија које је преписана кориснику по отпусту и којом је упућен на контролни преглед у надлежни дом здравља, да су Индивидуалним планом услуге који је сачињен за корисника АА у Дому за старе ”Дом Арија” дана 11. 02. 2022. године као  мере  предвиђене узимање терапије под надзором, редован преглед у надлежном дому здравља и услуге физиотерапеута у циљу очувања и интезивирања постојеће мобилности корисника, да је Проценом потреба корисника од 11. 02. 2022. године коју је сачинио  ”Дом Арија“  препозната као приоритетна потреба корисника АА одлазак код лекара специјалисте на редовне контроле, очување и стабилизација општег здравственог стања корисника, редовне контроле код изабраног лекара у надлежном дому здравља и редовна терапија, а што је све утврдио Заштитник грађана, увидом у досије корисника АА који му је током овог поступка достављен. Међутим, увидом у досије корисника се није могло утврдити да ли је терапија кориснику заиста и давана и која терапија је била у питању, као и да ли су обављани потребни здравствени прегледи, нити је инспекција социјалне заштите ово утврђивала приликом вршења инспекцијског надзора. Утврђивање ових чињеница од стране инспекције социјалне заштите је значајно како би се утврдило да ли је кориснику АА пружана у ”Дому Арија” услуга социјалне заштите у складу са прописима и стандардима, а што се може утврдити прегледом документације коју је Дом у обавези да води, или то није био случај, посебно у моменту када је корисник АА напустио ”Дом Арија” и започео коришћење услуге у Геронтолошком центру Београд – РЈ Бежанијска коса, у којем је дошло до трагичног догађаја.

Узевши у обзир напред наведено, Заштитник грађана сматра потребним да, у циљу спречавања сличних пропуста убудуће, заштите установа социјалне заштите за смештај одраслих и старијих од несавесних корисника или њихових сродника који свесно прикривају информације о свом здравственом стању, како би били примљени у установу, заштите безбедности корисника установа социјалне заштите за смештај корисника и запослених у овим установама, да се овакви трагични догађаји не би више дешавали, упути следеће

ПРЕПОРУКЕ


1. Потребно је да Комисија за пријем корисника Геронтолошког центра Београд приликом одлучивања о захтевима за пријем корисника у Установу, медицинску документацију која се доставља уз захтев за пријем корисника у Установу, сматра потпуном, само уколико, у складу са интерним актима ове Установе, поменута документација садржи, између осталог, и лекарско уверење о здравственом стању корисника и другу релевантну документацију на основу које се могу добити информације о тренутној дијагнози, историји болести и контраиндикацијама.
2. Потребно је да Министарство за рад, запошљавање, борачка и социјална питања упути инструкцију свим Геронтолошким центрима да Комисија за пријем корисника у Установу за смештај одраслих и старијих приликом одлучивања о захтевима за пријем корисника у Установу сматра потпуном медицинску документацију достављену од стране Центра за социјални рад уз захтев за пријем корисника у Установу, само уколико, у складу са интерним актима Установе, поменута документација садржи, између осталог, и лекарско уверење о здравственом стању корисника и другу релевантну документацију на основу које се могу добити информације о тренутној дијагнози, историји болести и контраиндикацијама.
3.  Потребно је да Геронтолошки центар Београд допуни Правилник о коришћењу услуге домског смештаја на тај начин што ће прописати да кориснику престаје смештај уколико се утврди прикривање информације о здравственом стању корисника и релевантна медицинска документација са тим у вези, како би корисник био примљен у Установу.
4. Потребно је да  Министарство за рад, запошљавање, борачка и социјална питања упути инструкцију свим Геронтолошким центрима да у својим интерним актима којима се регулише коришћење услуге домског смештаја пропишу да кориснику престаје смештај уколико се утврди прикривање информације о здравственом стању корисника и медицинска документација са тим у вези, како би корисник био примљен у Установу.
5. Потребно је да  Министарство за рад, запошљавање, борачка и социјална питања,  инспекција социјалне заштите, поново изврши инспекцијски надзор над радом Дома за смештај одраслих и старијих “Дома Арија”, Земун у циљу контроле законитости рада ове Установе и поступања у складу са важећим прописима у погледу корисника АА, како би се утврдило да ли је услуга социјалне заштите која му је пружана (укључујући редовно давање прописане терапије у складу са налазима лекара, као и обављање потребних здравствених прегледа) у складу са прописима и стандардима, као и све друге релевантне околности у вези са овим случајем на које је указао Заштитник грађана.
6. Потребно је да директор Геронтолошког центра Београд преиспита рад Комисије за пријем корисника у конкретном случају, као и да чланове Комисије упозна са препоруком Заштитника грађана, ради поступања убудуће.

Министарство за рад, запошљавање, борачка и социјална питања и Геронтолошки центар Београд обавестиће Заштитника грађана о поступању по препорукама у року од 60 дана од дана пријема овог акта уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Напомињемо да је овлашћење и обавеза Заштитника грађана да када оконча испитни поступак, покренут по сопственој иницијативи, сачини писмени извештај о случају који доставља надлежном органу и објави га на својој интернет презентацији. У извештају о случају Заштитник грађана утврђује да ли је у актима, радњама или нечињењу органа управе било незаконитости и неправилности којима је повређено људско или мањинско право и слобода грађана и грађанки. Ако утврди неправилности и незаконитости у раду органа управе, Заштитник грађана у извештај о случају уноси препоруку о начину на који би неправилности и незаконитости у раду требало отклонити, односно начину унапређења рада органа. (члан 37. став 3. Закона о Заштитнику грађана[footnoteRef:10]). Ова препорука дата је на основу тог овлашћења и дужности. [10:  "Сл. гласник РС", бр. 105/2021] 

